Kun 16 år og vinder af X Factor. Det lyder vildt, men ikke desto mindre er det sandheden for Mads Moldt fra Åsted. Fredag aften stod den 16-årige nordjyde nemlig overfor sit livs største begivenhed, da han skulle synge sin egen sang ’Clingy’ i finalen i X Factor. Og noget tyder på, at den faldt i god smag hos danskerne. Mads Moldt fik nemlig 59,9 procent af stemmerne og kunne derfor lade sig hylde som vinder af X Factor 2022. -	Det var bare helt vildt, siger han til TV2 Nord. Træt men glad Finalesejren og udsigten til en pladekontrakt med Universal blev fejret til langt ud på natten, og det betød, at den unge nordjyde først kom sent i seng. Det blev derfor kun til tre timers søvn for Mads Moldt, der trods træthed måtte stå op til en lørdag fuld af interviews og opmærksomhed. Og da TV2 Nord fik den unge nordjyde i røret, var det da også en udmattet ung mand, der talte. -	Jeg er godt nok lidt træt i dag, men jeg har det alligevel rigtigt godt, fortæller Mads Moldt. Tilbage i vante rammer Men det er ikke kun interviews og pressebilleder, den unge Mads Moldt skal klare sig i gennem dagen derpå. Der er også noget andet, og mere roligt, på programmet. -	Jeg skal endelig sige ordentligt hej til min familie. De kom til København fredag aften, og nu er det blevet tid til, at vi skal hygge os, siger han. Og når man spørger den 16-årige nordjyde til fremtidsplanerne, så er svaret ikke helt klart. - Nu har jeg vundet lidt studieudstyr, så jeg skal i hvert fald hjem og lege med det. Og så har jeg jo endelig påskeferie. Men ellers ved jeg ikke helt, hvad jeg skal lave endnu.
Da kameraerne slukkede, var der fest på programmet for den unge frederikshavner.